รับเหมาฯสดใสยาว
ธุรกิจรับเหมาก่อสร้างสดใส ยักษ์ ITD คุยมีงานในมือ 4 แสนล้านบาท &#8220;เปรมชัย&#8221; การันตีจะมีกำไรจากดำเนินงาน ด้าน PLE จ่อแจกปันผลกลางปีนี้
1 พ.ค. 2554

ธุรกิจรับเหมาก่อสร้างสดใส ยักษ์ ITD คุยมีงานในมือ 4 แสนล้านบาท “เปรมชัย” การันตีจะมีกำไรจากดำเนินงาน ด้าน PLE จ่อแจกปันผลกลางปีนี้
นายเปรมชัย กรรณสูต ประธานบริหาร บริษัท อิตาเลียนไทย ดีเวล๊อปเมนต์ (ITD) เปิดเผยในที่ประชุมผู้ถือหุ้นว่า ปีนี้คาดว่ารายได้เติบโตจากปีก่อน และผลการดำเนินงานจะมีกำไรหลังจากขาดทุนดำเนินงานต่อเนื่องมา 3 ปี คาดว่าอัตรากำไรขั้นต้นจะสูงกว่าปีก่อนที่ทำได้ 6% เพราะเป็นงานที่ถนัด




ประธานบริหาร ITD กล่าวว่า ปีนี้คาดว่าจะเซ็นสัญญางานใหม่ 4 แสนล้านบาท ทยอยรอรับรู้รายได้ภายใน 3-4 ปี โดยเซ็นสัญญาไปแล้ว 7.7 หมื่นล้านบาทในไตรมาสแรก ซึ่งสูงกว่าช่วงเดียวกันของปีก่อนที่เซ็นสัญญา 1.6 หมื่นล้านบาทและไตรมาสแรกปี 2552 ที่ 2.3 หมื่นล้านบาท และไตรมาสแรกปี 2551 ที่ 2.8 หมื่นล้านบาท ขณะที่อัตรากำไรก็ดีกว่า 3 ปีที่ผ่านมา
ทั้งนี้ งานใหม่ยังไม่นับรวมโครงการที่กำลังติดตามทั้งรถไฟฟ้าสายสีแดง สายสีเขียว ทางด่วนศรีรัช และรถไฟรางคู่มูลค่า 1.4 ล้านล้านบาท รวมถึงโครงการต่างประเทศมูลค่า 3 ล้านล้านบาท
นอกจากนี้ ที่ประชุมยังอนุมัติให้ออกหุ้นกู้อีก 1 หมื่นล้านบาท อายุไม่เกิน 10 ปี ดอกเบี้ยประมาณ 6% ต่อปี เพื่อชำระหนี้ส่วนหุ้นกู้ที่ขอไว้เดิม 1 หมื่นล้านบาท ออกไปแล้ว 7,500 ล้านบาทที่ดอกเบี้ย 5.5-6.5% ระยะเวลา 3-5 ปี ปัจจุบันสัดส่วนหนี้สินต่อทุน (ดี/อี) ของบริษัทอยู่ที่ 1.7 เท่า
นายเปรมชัย กล่าวยืนยันว่า บริษัทยังไม่พิจารณาเพิ่มทุน เพราะงานที่ได้มามีกระแสเงินสดสามารถเลี้ยงตัวเองได้
ด้านนายเสวก ศรีสุชาต ประธานกรรมการ บริษัท เพาเวอร์ไลน์ เอ็นจิเนียริ่ง (PLE) กล่าวว่า ในปี 2554 บริษัทตั้งเป้าหมายรายได้เติบโต 20-30% จากปี 2553 ปัจจุบันบริษัทมีงานในมืออยู่ที่ประมาณ 1.3 หมื่นล้านบาท เป็นงานในต่างประเทศ 8,000 ล้านบาท และในประเทศ 5,000 ล้านบาท โดยคาดว่าจะทยอยรับรู้รายได้ต่อเนื่องจนถึงปี 2556
อย่างไรก็ตาม บริษัทมีแนวโน้มที่จะปรับลดการรับงานในต่างประเทศ จากปัจจุบันมีการรับงานในประเทศและต่างประเทศ ในสัดส่วนเท่ากัน 50% และหันมาเพิ่มงานภาครัฐมากขึ้น คาดว่าจะขึ้นมาอยู่ที่ 20-30% เพราะไม่มีความเสี่ยงเรื่องการเก็บเงิน
นอกจากนี้ ภายหลังผู้ถือหุ้นอนุมัติให้นำเงินสำรองตามกฎหมายจำนวน 60 ล้านบาท และส่วนเกินมูลค่าหุ้น 341 ล้านบาท มาล้างขาดทุนสะสมจำนวน 402 ล้านบาท คาดว่าเป็นไปได้ว่าจะจ่ายเงินปันผลระหว่างกาลปีนี้ก็ได้หลังจากหยุดจ่ายมา 2 ปี
ด้านนายสมชาย ศิริเลิศพานิช กรรมการผู้จัดการ บริษัท ซินเท็ค คอน สตรัคชั่น (SYNTEC) กล่าวว่า แนวโน้มธุรกิจรับเหมาก่อสร้างปีนี้ยังโตดี บริษัทคาดว่าจะมีรายได้ประมาณ 5,500 ล้านบาท โตขึ้นจากปีก่อนที่มีรายได้กว่า 5,000 ล้านบาท ส่วนอัตรากำไรสุทธิน่าจะอยู่ในระดับ 3-5% ของรายได้
“ตอนนี้มีงานในมือ 6,000-7,000 ล้านบาท และจะเข้าประมูลงานใหม่อีก 2-3 หมื่นล้านบาท คาดว่าจะได้งานถึง 9,500 ล้านบาท” นายสมชาย กล่าว